Document ID: 32006R1688

KOMISJONI MÄÄRUS (EÜ) nr 1688/2006,
15. november 2006,
millega sätestatakse erand määrusest (EÜ) nr 2375/2002 teatavate impordilitsentside suhtes, mis on välja antud muu kui kõrge kvaliteediga pehme nisu impordiks tariifikvootide III alamkvoodi osa nr 4 piires
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 29. septembri 2003. aasta määrust (EÜ) nr 1784/2003 teraviljaturu ühise korralduse kohta, (1) eriti selle artikli 12 lõiget 1,
ning arvestades järgmist:
(1)
Komisjoni 27. detsembri 2002. aasta määrusega (EÜ) nr 2375/2002, millega avatakse kolmandatest riikidest pärit muu kui kõrge kvaliteediga pehme nisu ühenduse tariifikvoodid ja sätestatakse nende haldamine, (2) kehtestatakse eri päritolukohtade jaoks kolm alamkvooti. III alamkvoot on kehtestatud muude kolmandate riikide jaoks kui Ameerika Ühendriigid ja Kanada. See on jaotatud neljaks kolme kuu osaks. Osa nr 4 hõlmab ajavahemikku 1. oktoobrist 31. detsembrini.
(2)
Vastavalt määruse (EÜ) nr 2375/2002 artiklile 6 kehtivad nimetatud määruse alusel välja antud litsentsid nelikümmend viis päeva pärast nende tegeliku väljaandmise päeva.
(3)
Määruse (EÜ) nr 2375/2002 artikli 5 lõike 1 kolmanda lõigu ja artikli 9 punkti a kohaselt peab impordilitsentsis olema nimetatud üksainus päritoluriik ja litsents kehtib üksnes sellest riigist pärit toodete suhtes.
(4)
Alates 2006. aasta 1. oktoobrist häirivad Ukrainast pärit pehme nisu impordivoogusid selles riigis kehtestatud ekspordipiirangud ja kontrollimeetmed. See võib ettevõtjatel vähemalt osaliselt takistada oma kohustustest kinnipidamist nende väljaantud litsentside puhul, milles päritoluriigina on märgitud Ukraina.
(5)
Et neile ettevõtjatele mitte kahju tekitada ning kindlustada kõnealuste kvootide nõuetekohane täitmine, tuleks väljaantud litsentside kasutamisel võimaldada mõningast paindlikkust. Sel eesmärgil tuleks erandina määrusest (EÜ) nr 2375/2002 pikendada nende kehtivusaega kuni 2006. aasta lõpuni ning lubada neid litsentse kasutada muudest kolmandatest riikidest kui Ukraina, välja arvatud Ameerika Ühendriikidest ja Kanadast pärineva nisu importimiseks.
(6)
Muu kui kõrge kvaliteediga pehme nisu (CN-kood 1001 90 99) impordiks nimetatud määruse artiklis 3 nimetatud III alamkvoodi (järjenuber 09.4125) piires alates 1. oktoobrist 2006 välja antud litsentsid kaotavad kehtivuse alates 16. novembrist 2006. Käesolevas määruses sätestatud muudatusi tuleb seega hakata kohaldama võimalikult kiiresti. Seepärast tuleks sätestada, et käesolev määrus jõustub Euroopa Liidu Teatajas avaldamise päeval.
(7)
Käesolevas määruses sätestatud meetmed on kooskõlas teraviljaturu korraldukomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Erandina määruse (EÜ) nr 2375/2002 artiklist 6 võib muu kui kõrge kvaliteediga pehme nisu (CN-kood 1001 90 99) impordiks nimetatud määruse artiklis 3 nimetatud III alamkvoodi (järjenumber 09.4125) piires ajavahemikul 1. oktoobrist 2006 kuni 16. novembrini 2006 välja antud ja lahtris 8 päritoluriigina märget “Ukraina” sisaldavate impordilitsentside kehtivusaega litsentsiomaniku taotlusel pikendada kuni 31. detsembrini 2006. Sel eesmärgil tühistab litsentsi välja andnud asutus litsentsi ning asendab selle uue litsentsiga, mille kehtivusaeg lõpeb 31. detsembril 2006 või pikendab esialgse litsentsi kehtivusaega kuni 31. detsembrini 2006.
Artikkel 2
Erandina määruse (EÜ) nr 2375/2002 artikli 9 punktist a võib käesoleva määruse artiklis 1 osutatud sertifikaate kasutada pehme nisu importimiseks kõikidest kolmandatest riikidest, välja arvatud Ameerika Ühendriigid ja Kanada.
Artikkel 3
1. Artiklis 1 osutatud litsentside alusel toimuva impordiga seotud tollideklaratsioonid peavad lahtris 44 sisaldama järgmist märget:
“Import vastavalt komisjoni määrusele (EÜ) nr 1688/2006.”
2. Liikmesriigid esitavad komisjonile elektroonilisel teel 15. veebruariks 2007 järgmised andmed:
a)
artiklis 1 osutatud impordilitsentsi alusel imporditud toodete kogused (tonnides);
b)
sellise impordiga seotud impordilitsentside numbrid ja väljaandmise kuupäevad.
Artikkel 4
Käesolev määrus jõustub Euroopa Liidu Teatajas avaldamise päeval.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 15. november 2006

Labels: 3
17
15